Bakay Kornél

Bakay Kornél (Kalocsa, 1940. május 27. –) magyar régész, tanár, múzeumigazgató.

Élete
Egyetemi tanulmányait az ELTE Bölcsészettudományi Karán végezte, ahol többek közt László Gyula régészprofesszor tanítványa volt. Okleveles régészet-tanár diplomáját 1963-ban szerezte. Munkáiban és kutatásai során főként a magyar őstörténettel, a magyar államalapítás korával, az eurázsiai népvándorláskorral és az európai középkor kutatásával foglalkozik.
Írásaiban, előadásaiban tagadja a magyar nyelv finnugor eredetét.

1963-tól 1965-ig a Magyar Tudományos Akadémia elnöki ösztöndíjasa, majd 1972-ig az MTA Régészeti Intézetének tudományos munkatársa és a régészeti topográfia részleg vezetője volt. 1977-ben lett a Kőszegi Városi Múzeum igazgatója. 1980–81-ben a szombathelyi Berzsenyi Dániel Tanárképző Főiskolán, majd az Egri Tanárképző Főiskola Budapesti Tagozatán tanított, mint óraadó tanár. 1994-ben és 2002-ben a MIÉP országgyűlési képviselőjelöltje volt.

1996 őszétől az – államilag nem akkredidált – Miskolci Bölcsész Egyesület Nagy Lajos Király Magánegyetem Magyar Történelmi Tanszékén tanszékvezető tanár lett. Az intézmény doktori tanácsa 2000 májusában díszdoktorrá választotta. 2000 őszén egy Közép-Ázsiai Kutató ösztöndíj segítségével Kazahsztánban vett részt ásatásokon, 2001-ben tanulmányutat tett Örményországban. 2008 őszétől a Szent Korona Szabadegyetem őstörténet-történelem tanszék tanszékvezető tanára.

2002-ben kezdeményezte a Kőszeg melletti Szálasi-bunker feltárását, amit anyagi okokból fel kellett függeszteni. (A Szálasi-bunker feltárásáról a 2002. évi Savariában /a Vas Megyei Múzeumok Igazgatóságának Évkönyve/ olvasható Bakay Kornél írása.)

2004-ben alternatív általános iskolai történelemtankönyv-sorozatot indított (első kötete: Történelem 5. osztályosoknak) Harangozó Imrével és Molnár V. Józseffel közösen. A sorozat nagy vitát kavart. A kritikusok kiemelték, hogy a könyv nem a történelem hiteles bemutatását, hanem hamis nemzeti mítoszok építését célozzák. Így például – tankönyvtől szokatlan módon – a könyvek sokszor tagadó formában fogalmaznak: a közismert tények átértelmezése a céljuk, nem pedig azok egyszerű bemutatása. Amellett, hogy a szerzők tagadják a darwini evolúciót is, az őskori barlangfestményeken magyar rovásírást vélik felfedezni, a legrégibb írásrendszernek állítják a magyar rovásírást, és összekapcsolják a sumér írással. Tagadják az ókori zsidó állam, emellett Dávid és Salamon király létezését, a hunokat és szkítákat hozzák rokonságba a magyarokkal, sőt a kelta, etruszk, görög kultúrát is a magyarból eredeztetik. Krisztust nem zsidónak, hanem párthusnak vélik, miközben a középkori rabszolgakereskedelmet a zsidóknak tulajdonítják. Állításaik igazolására sokszor semmilyen forrást sem hoznak fel. Ilyen és ehhez hasonló, a hazai és nemzetközi szaktudományos közmegegyezéssel ellentétes, áltudományos állításai miatt a könyveket nem nyilvánították tankönyvvé.

2013-ban a Magyar Érdemrend tisztikeresztje (polgári tagozat) kitüntetésben részesült. A kitüntetés hatására megújultak az ellene irányuló kritikák. A szakmai kritikákon kívül pártállami múltja is nyilvánosságra került, melyet a rendszerváltást követően a valóságtól eltérően értékelt és mutatott be.

A „Horthy katonái – Szálasi nyilasai” kiállítás 
2003-ban a kőszegi Jurisics Vármúzeumban megrendezett „Horthy katonái – Szálasi nyilasai” című kiállítása nagy sajtóvisszhangot kapott.

Görgey Gábor kulturális miniszter és Kocsi László, a tárca politikai államtitkára (MSZP) közleményben tiltakoztak a kiállítás ellen, mely szerintük leegyszerűsítően és egyoldalúan mutatta be a Horthy- illetve Szálasi-korszakot. A Magyarországi Zsidó Hitközségek Szövetsége, valamint a Raoul Wallenberg Társaság szintén kérte a kiállítás bezárását.

Gál Vilmos, a Magyar Nemzeti Múzeum muzeológusa és Stark Tamás, a Magyar Tudományos Akadémia Történettudományi Intézetének munkatársa szakértői véleményükben olyan álláspontra helyezkedtek, miszerint a tárlat, bár hiányos és tendenciózus volt, de némi kiegészítéssel, kiigazítással megfelelően mutathatta volna be vállalt témáját. Gál Vilmos jelentésében túlzónak ítélte a média és a médiát befolyásoló szervezetek reakcióit.

Ennek ellenére a kiállítási tárgyakat kölcsönző magángyűjtők úgy döntöttek, visszavonják műtárgyaikat és dokumentumaikat a kiállításról, amelyet ezért be kellett zárni. 
Bakay Kornél szerint a magángyűjtők „a médiumok által gerjesztett nyomasztó légkörre hivatkozva” vonták vissza kölcsönzési engedélyüket és követelték vissza záros határidőn belül műtárgyaikat.

Elismerései

 Magyar Örökség díj (2007)
 A Magyar Érdemrend tisztikeresztje (2013)
 A Magyar Érdemrend középkeresztje (2020)

Könyvei 
 Régészeti tanulmányok a magyar államalapítás kérdéséhez. Pécs, 1965
 Scythian rattles in the Carpathian Basin and their eastern connections. Bp., 1971. Akadémiai Kiadó (Amsterdam: Hakkert)
 Somogyi múzeumok közleményei I. (Főszerk.: Bakay Kornél). Kaposvár, 1973. Somogy Megyei Múzeumok Igazgatósága
 Somogyi múzeumok közleményei II. (Főszerk.: Bakay Kornél). Kaposvár, 1975. Somogy Megyei Múzeumok Igazgatósága
 A magyar államalapítás. Bp., 1978. Gondolat
 Honfoglalás- és államalapítás-kori temetők az Ipoly mentén. Szentendre, 1978. Pest Megyei Múzeumok Igazgatósága
 Nyugat-Dunántúl egyházi művészete Kőszeg Tábornokház. 1980. Vas Megyei Múzeumok Igazgatósága
 Békés megye régészeti topográfiája (Szerk.: Bakay Kornél) Bp., 1982. Akadémiai Kiadó
 Képek Kőszeg történetéből A Jurisich Miklós Múzeum állandó kiállítása Kőszeg-Vár Bilder aus der Geschichte von Kőszeg Die ständige Ausstellung des Jurisich Miklós Museums Kőszeg-Burg. Szombathely, 1983. Vas Megyei Múzeumok Igazgatósága
 Somogyvár, Bencés apátság romjai. Veszprém, 1985
 Kőszeg, Jurisics vár. Veszprém, 1985
 Kőszeg, középkori védművek. Veszprém, 1985
 Kőszeg, polgárházak, paloták. Veszprém, 1986
 Kőszeg, Burg und Stadtmauern. Veszprém, 1988
 Ragyogj cserkészliliom! Debrecen, 1989. Metrum
 Feltárul a múlt? A múlt jövője. Bp., 1989. Múzsák
 Szent László király somogyvári apátsága. Székesfehérvár, 1993
 A Kőszegi Önkéntes Tűzoltó Egyesület rövid története, 1868–1993. Kőszeg, 1993, Kőszegi Önkéntes Tűzoltó Egyesület
 Szász Béla: A húnok története Attila nagykirály [a bev. tanulmányt írta és az irodalomjegyzéket átdolgozta Bakay Kornél]. Bp., 1994. Szabad Tér (Bp., 2001. Gede Testvérek)
 Kik vagyunk? Honnan jöttünk? Szombathely, 1994. Tradorg-e & Tikett
 Sacra Corona Hungariae. Kőszeg, 1994. Vár Múzeum
 Castrum Kwszug a kőszegi felsővár és a milléniumi kilátó. Kőszeg, 1996. Vár Múzeum
 Bakay Kornél-Varga Géza – Rabló, nomád hordák inváziója avagy A kincses Kelet örököseinek honalapítása? Bp., 1997. Írástörténeti Kutatóintézet
 Kőszeg, a Kőszegi-hegység műemlékei, nevezetességei. Bp., 1998
 Bendefy László-A magyarság kaukázusi őshazája Gyeretyán országa. (Bakay Kornél bevezetőjével) Bp., 1999
 A történész hivatása. Előadások, ünnepi beszédek az elmúlt évtizedekből. Székesfehérvár, 2000
 Az Árpádok országa. Őstörténetünk titkai. Bp, 2002
 A középkori Kőszeg. Kőszeg, 2001
 Magyar múlt-magyar jövő millenniumi emlékmű Velem-Novákfalva. Szombathely, 2001. Yeloprint
 Bakay Kornél – Harangozó Imre – Molnár V. József: Történelem 5. osztályosoknak – Alternatív történelem tankönyv 11-12 éves gyermekek számára. Bp., 2004. LGyE; Pdf-ben letölthető: 
 Bakay Kornél – Csajághy György – Molnár V. József – Nagy Gyula: Történelem 6. osztályosoknak – Alternatív történelem tankönyv. Bp., 2005, LGyE
 Magyarnak lenni büszke gyönyörűség! Pomáz, 2004. Kráter Műhely Egyesület
 Őstörténetünk régészeti forrásai I-II. 1997, 1998. MBE I-III. Bp., 2004, 2004, 2005. László Gyula Egyesület
 J. J. M. De Groot: Hunok és kínaiak. A hunok története a Kr. sz. előtti évszázadokban – kínai források alapján [Közzétette és az előszót írta: Bakay Kornél]. Bp., 2006
 Bakay Kornél–Papp György: Lovasíjászat és őstörténet. Vasszilvágy, 2008
 Somogyvár. Szent László király somogyi apátsága. Bp., 2008
 Hogyan lettünk finnugorok? Bp., 2010
 Somogyvár. Szent Egyed-monostor. A somogyvári bencés apátság és védműveinek régészeti feltárása, 1972–2009; Műemlékek Nemzeti Gondnoksága, Bp., 2011
 Hogyan lettünk finnugorok?; Hun-idea, Bp., 2013 (Magyarságtudományi füzetek)
 Őstörténetünk régészeti forrásai; Budaházi Judit, Bp., 2013–
 Fegyverem a szó. Előadások, tanulmányok; Respenna, Bp., 2015

Hivatkozások

Jegyzetek

Irodalom 
 Feltárul a múlt? A múlt jövője. Múzsák, Bp., 1989.
 Hogyan lettünk finnugorok? I-II. Hunnia 44., 45. sz., 1993
 Kik vagyunk? Honnan jöttünk? Tradorg-E & Tikett kiadás, Szombathely, 1994

További információk 
 Bakay Kornél portréja
 Bakay Kornél – Harangozó Imre – Molnár V. József Történelem 5. osztályosoknak Alternatív történelem tankönyv 11-12 éves gyermekek számára. Online megtekinthető változat a Magyar Elektronikus Könyvtárban
 Bakay Kornél búcsúlevele Kőszegtől
 Nagy László: Meddig terjed az alternativitás határa?
 Ki kicsoda a magyar régészetben
 Heimer György: Nyilas emlékkiállítás Kőszegen
 Ungváry Krisztián: Bakay Kornél diadalútja az MSZMP-től a hungarizmusig és a tisztikeresztig

Csalók és sarlatánok a tudományban
Magyar régészek
MIÉP-tagok
Kalocsaiak
1940-ben született személyek
Magyar Örökség díjasok
Magyar egyetemi, főiskolai oktatók
Élő személyek
MSZMP-tagok